ประกาศคณะกรรมการประมงประจำจังหวัดปราจีนบุรี เรื่อง กำหนดเครื่องมือทำการประมง วิธีการทำการประมง พื้นที่ทำการประมงและเงื่อนไขอื่นที่ห้ามใช้ทำการประมงในที่จับสัตว์น้ำ พ.ศ. 2560

ประกาศคณะกรรมการประมงประจำจังหวัดปราจีนบุรี
ประกาศคณะกรรมการประมงประจำจังหวัดปราจีนบุรี
เรื่อง
กำหนดเครื่องมือทำการประมง วิธีการทำการประมง พื้นที่ทำการประมง
และเงื่อนไขอื่นที่ห้ามใช้ทำการประมงในที่จับสัตว์น้ำ
พ.ศ. ๒๕๖๐
 

ด้วยอ่างเก็บน้ำนฤบดินทรจินดา
อันเนื่องมาจากพระราชดำริ มีพื้นที่มากกว่า ๑๖,๒๕๐ ไร่ ได้เริ่มเก็บกักน้ำ เมื่อปี
พ.ศ. ๒๕๕๙ เป็นแหล่งน้ำที่มีความสำคัญทางด้านการเกษตร และแหล่งทำการประมงน้ำจืด
ปัจจุบันพบว่ามีชาวประมงอพยพจากนอกเขตพื้นที่จังหวัดปราจีนบุรีจำนวนมากมาทำการจับสัตว์น้ำ
โดยใช้เครื่องมือข่ายหรืออวนที่ขนาดช่องตาขนาดเล็กไม่จำกัดความยาว
และใช้เครื่องมือประมงทุกชนิด ประกอบเรือยนต์ทำการประมง จับสัตว์น้ำได้ครั้งละมาก
ๆ และมีขนาดเล็ก ยังไม่ถึงวัยเจริญพันธุ์
ลักษณะการทำการประมงขาดความเป็นระเบียบ และเมื่อเวลาทำการประมงผ่านไปช่วงหนึ่ง
ทรัพยากรประมงลดลงอย่างรวดเร็ว กลุ่มชาวประมงจะเคลื่อนย้ายไปทำการประมงในแหล่งน้ำที่เปิดใหม่
หากปล่อยให้ทำการประมงในลักษณะดังกล่าว จะเป็นการทำลายทรัพยากรสัตว์น้ำอย่างรุนแรง
เป็นเหตุฉุกเฉิน มีความจำเป็นเร่งด่วนที่จะต้องป้องกัน ยับยั้ง
มิให้มีการทำการประมงเกินกำลังการผลิต ดังนั้น เพื่อให้เกิดความสมดุลทางธรรมชาติ
ทรัพยากรสัตว์น้ำได้รับการดูแลรักษาและนำไปใช้ประโยชน์อย่างเหมาะสม จึงเห็นควรวางมาตรการอนุรักษ์ทรัพยากรสัตว์น้ำที่มีคุณค่าให้สามารถใช้ประโยชน์ได้อย่างยั่งยืนต่อไป
อาศัยอำนาจตามความในมาตรา ๒๘ วรรคหนึ่ง (๓) และวรรคสอง และมาตรา ๗๑
วรรคหนึ่ง (๑) แห่งพระราชกำหนดการประมง พ.ศ. ๒๕๕๘
คณะกรรมการประมงประจำจังหวัดปราจีนบุรีออกประกาศไว้ ดังต่อไปนี้

ข้อ
๑ ห้ามมิให้ผู้ใดใช้เครื่องมือทำการประมงประเภทเครื่องมือข่ายหรืออวนที่มีขนาดช่องตาเล็กกว่า ๕ เซนติเมตร
ทำการประมงในที่จับสัตว์น้ำอ่างเก็บน้ำนฤบดินทรจินดา อันเนื่องมาจากพระราชดำริ

ข้อ
๒ ห้ามมิให้ผู้ใดใช้เครื่องมือทำการประมงประเภทเครื่องมือข่ายทำการประมงต่อครั้ง
ต่อเรือประมง ๑ ลำ มีความยาวมากกว่า ๕๐๐ เมตร
ทำการประมงในที่จับสัตว์น้ำอ่างเก็บน้ำนฤบดินทรจินดา อันเนื่องมาจากพระราชดำริ

ข้อ
๓ ห้ามมิให้ผู้ใดใช้เครื่องมือทำการประมงประเภทเครื่องมือ
ลอบ และตุ้ม ทำการประมงเกิน ๔๐ ลูกต่อเรือ ๑ ลำ

ข้อ
๔ ห้ามมิให้ผู้ใดใช้เครื่องมือทำการประมงทุกชนิดประกอบเรือยนต์ทำการประมงในที่จับสัตว์น้ำในอ่างเก็บน้ำนฤบดินทรจินดา
อันเนื่องมาจากพระราชดำริ

ข้อ
๕ ประกาศฉบับนี้มิให้ใช้บังคับแก่การกระทำเพื่อประโยชน์ในการศึกษาวิจัย
หรือการอนุรักษ์ทรัพยากรสัตว์น้ำซึ่งกระทำโดยทางราชการและได้รับอนุญาตเป็นหนังสือจากอธิบดีกรมประมงหรือผู้ซึ่งอธิบดีกรมประมงมอบหมาย

ข้อ
๖[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๒๘
เมษายน พ.ศ. ๒๕๖๐
สุริยะ อมรโรจน์วรวุฒิ
ผู้ว่าราชการจังหวัดปราจีนบุรี
ประธานคณะกรรมการประมงประจำจังหวัดปราจีนบุรี








ภวรรณตรี/จัดทำ
๒๕ พฤษภาคม
๒๕๖๐

ชวัลพร/ตรวจ
๒๕ พฤษภาคม
๒๕๖๐







[๑] ราชกิจจานุเบกษา
เล่ม ๑๓๔/ตอนพิเศษ ๑๓๗ ง/หน้า ๒๗/๒๒ พฤษภาคม ๒๕๖๐